**О Т Ч Е Т   
за дейността на Народно Читалище «Зора-1908» с. Ловнидол през 2022 година**

Няколко бяха основните жалони през 2022 година, по които протече дейността както на настоятелството, така и на членовете на Читалището, включвайки и цялото население на с. Ловнидол:

- Събиране на архивни материали и снимки за подготвяне за печат на книгата на з.у. Георги Николов Гализов «Кратка история на Ловнидол»;

- разширяване фонда на библиотеката при Читалището;

- инвентаризация и въвеждане в експлоатация на Библиотечния фонд от ОУ «Кирил и Методий» в селото;

- продължаване и оформяне като традиция провеждането на прожекции на лятното кино;

- организиране на ONLINE училище за децата от селото, които нямат компютърни възможности и Интернет в къщи.

2022 година бе белязана от думи, непознати от близкото минало- Ковид 19, пандемия, противоепидемиологични мерки, маски, дистанция, ваксини, и не само това- на 24 февруари Русия нападна суверенната държава Украйна. И при тези условия работата на НЧ «Зора-1908» с. Ловнидол продължи за изпълнение на

ОСНОВНИТЕ ЦЕЛИ:

1. Повишаване ролята на Читалището като обществен и културен център, осигуряващ на хората, живеещи в селото достъп до всички видове информация и дейности.

2. Обогатяване на библиотечните колекции с традиционни /книжни/ и електронни носители на информация.

3. Насърчаване на четенето със специално внимание към децата.

4. Активно участие със свои инициативи и дейности в културния живот на селото, общината и областта.

5. Издателската и популяризаторска дейност по повод актуални дати и годишнини от местния и национален календар, включваща изработване и издаване на книги, мултимедийни презентации и др.

6. Утвърждаване ролята на читалището като координационен, експертно-консултантски център за населението от нашето населено място и близките до него села.

7. Участие в проекти на европейско, национално, общинско и регионално ниво.

8. Поддържане и разпространяване на традициите от национално и местно ниво.

9. Извършване на краеведска дейност с издирване и изучаване живота на личности, свързани със селото, събития и факти.

**ДЕЙНОСТИ И МЕРОПРИЯТИЯ:**

1. **Библиотечна дейност:**

През 2022 г. продължи библиотечно- библиографското и информационно обслужване на читателите, потребителите и посетителите, независимо от трудните условия,в които трябваше да работим. В съответствие с Заповедите на Министерството на здравеопазването подготвяхме свои заповеди за обезпечаване или ограничаване достъпа до библиотеката на Читалището. Имаше месеци, в които строго ограничавахме достъпа до библиотеката.

Независимо от това показателите ни по библиотечна дейност са повече от добри:

***През отчетната година са регистрирани***: **46 *активни*** читатели, заетите библиотечни документи са ***448*** тома Най- активни читатели през 2022 г. са:

- Марийка Серафимова Гатева- с 84 прочетени книги;

- Хараламби Стефанов Йонков– 80 прочетени книги;

- Венка Митева Петрова– 46 прочетени книги.

От децата с най- много прочетени книги е:

- Илия Кинев Илиев- с 4 прочетени книги -14 годишен.

В библиотеката са направени ***630*** посещения. За направените посещения и тяхната цел се води тетрадка дневник, която е необходим документ от изискванията по трудова медицина.

|  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- |
|  |  |  |  |  | Посетители в библиотеката | | | | | 2022г. | |  |  |
|  |  |  | от тях |  |  |  | | | |  | |  |  |
| № | Посетители | Общо брой | Библиотека | Читалня | Певческа група | Периодични издания | Компютри  Интернет | Административни | Други | |
| 1. | януари | **37** | **15** | **6** | **0** | **9** | **2** | **5** | **0** | |
| 2. | февруари | **49** | **10** | **13** | **0** | **14** | **9** | **3** | **0** | |
| 3. | март | **72** | **13** | **3** | **24** | **8** | **0** | **5** | **19** | |
| 4. | април | **47** | **8** | **6** | **26** | **2** | **4** | **1** | **0** | |
| 5. | май | **48** | **18** | **2** | **16** | **1** | **0** | **6** | **5** | |
| 6. | юни | **38** | **14** | **2** | **7** | **3** | **9** | **3** | **0** | |
| 7. | юли | **87** | **10** | **20** | **39** | **8** | **4** | **5** | **1** | |
| 8. | август | **37** | **17** | **6** | **0** | **7** | **2** | **4** | **1** | |
| 9. | септември | **42** | **13** | **10** | **0** | **6** | **11** | **2** | **0** | |
| 10. | октомври | **47** | **12** | **18** | **0** | **9** | **3** | **4** | **1** | |
| 11. | ноември | **59** | **16** | **16** | **0** | **8** | **2** | **12** | **5** | |
| 12. | декември | **67** | **9** | **43** | **0** | **1** | **2** | **12** | **0** | |
|  | Общо: | **630** | **155** | **145** | **112** | **76** | **48** | **62** | **32** | |

Най- голям относителен дял от всички посещения, имат тези, свързани с библиотеката и заемането на книги, след тях читалнята и певческата група.

Табл.2

Движение на библиотечния фонд през 2022 г.

|  |  |  |  |
| --- | --- | --- | --- |
|  |  | Брой | Лева |
| 1 | Налични библиотечни единици в началото на годината | 9522 |  |
| 2 | Новозаведени книги в Инвентарната книга | 255 | 2672,76 |
|  | - от дарения | 155 | 1079,58 |
|  | - новозакупени | 100 | 1593,18 |
| 3 | Налични библиотечни единици в края на 2022 г. | 9777 |  |

В началото на годината библиотечният фонд наброява ***9522 тома***. Даренията от читатели и автори са ***155*** тома на стойност ***1079,58.***, новозакупените книги са ***100*** бр. на стойност ***1593,18*** лв. В края на отчетния период библиотечният фонд се е увеличил с ***255*** тома на стойност ***2672,76*** лв, и наброява ***9777*** читателски единици.

Най- големи дарители се явяват: Ценка Христова Найденова от с. Ловнидол, Румяна Халачева и Александър Томев от Конна база с. Ловнидол и Петрана Големанова.

Табл.3

|  |  |  |  |  |
| --- | --- | --- | --- | --- |
| № | Дарител, име, презиме, фамилия | град, село | Дарени книги, бр. | Стойност, лв |
| 1 | Татяна Дончева | гр.Севлиево | 9 | 37,85 |
| 2 | Ценка Неделчева | гр.Севлиево | 9 | 25,00 |
| 3 | НЧ”Развитие”гр. Севлиево | гр.Севлиево | 7 | 118,99 |
| 4 | Боян Цонев | Гр. София | 1 | 30,00 |
| 5 | Румяна Халачева | Конна база | 50 | 115,26 |
| 6 | Мара Виденова | Ст. Загора | 1 | 30,00 |
| 7 | Минка Колева | С. Ловнидол | 1 | 5,00 |
| 8 | Петрана Големанова | Гр. Габрово | 12 | 204,35 |
| 9 | Събка Карагьозова | Гр.Габрово | 1 | 20,00 |
| 10 | Тихомир Тотев | Гр.София | 2 | 10,00 |
| 11 | Ценка Найденова | Ловнидол | 50 | 274,18 |
| 12 | Венка Петрова | Ловнидол | 3 | 40,00 |
| 13 | Фондация „Дет. Книги” | Гр. София | 6 | 117,00 |
| 14 | РБ”Априлов-Палаузов” | Гр. Габрово | 2 | 40,95 |
| 15 | Александър Вуйчев | гр.София | 1 | 11,00 |
|  |  |  | 155 | **1079,58** |

Незаведени още са **313** дарени книги:

- 197 книги от Кирил Михайлов от гр. София;

- 13 от Златеви ООД гр. Габрово;

- 29 книги от Йовко Тодоров Йовков,

- 34 Печатница «М- прес» гр. Севлиево

- 40 от Градска библиотека с директор Добринка Минкова

Те ще бъдат заведени в инвентарната книга през 2023 г.

Закупените книги са ориентирани към широкия кръг от читатели- бестселъри, много класически романи, бестселъри от Даниел Стийл, Нора Робъртс, нови чуждестранни автори, както и от български автори като Здравка Евтимова, Милен Русков, Недялко Йорданов, Георги Божилов. Не са забравени и децата- библиотеката се попълни с нови книги от поредицата за Хари Потър, Дедективите Агата и Лари, Дневникът на един Дръндьо, ученическа литература и др.

*Закупени книги*

|  |  |  |  |
| --- | --- | --- | --- |
| № | Издателство | Количество | Стойност |
| 1 | «М-Прес»- гр.- Севлиево | 3 | 88,90 |
| 2 | „Златев”ООД- гр. Габрово по проекта „Бълг. Библиотеки…” | 73 | 1350,08 |
| 3 | «ОЗОН» - София | 1 | 37,20 |
| 4 | „Оринджинтер” АД – гр. София | 9 | 63,00 |
| 5 | СББ Медиа | 13 | 54,00 |
|  | Всичко: |  | **1593,18** |

През 2022 година бяхме одобрени за Националната програма «Българските библиотеки – съвременни центрове за четене и информираност” 2022 г. Подготвихме списък с ***81*** заглавия на стойност ***1451,70лв***. Удобрени бяхме със сума ***1350,08*** лв. За тази сума закупихме 73 книги. Реализирахме проекта чрез «Книжарници Златев» гр. Габрово, като те ни направиха 15% отстъпка от коричните цени на книгите. За тези 15 % получихме като дарение допълнително от тях ***13*** книги на стойност ***234, 39*** лв.

Към даренията трябва да отбележем дарителската акция от Тихомир Петев Тотев гр. София на 44 DVD дискове, както с хитови филми, така и с филми, подходящи за деца. Те ще бъдат от голяма помощ при организиране на лятното кино през идващото лято на 2023 година.

През 2022 година направихме и пълна инвентаризация на библиотечния фонд, който някога отдавна, в далечната назад останала 1995-1996 година, е предаден от последното училищно ръководство на ОУ «Кирил и Методи»- директорката Галина Славчева Петкова, с активната помощ на кметството и тогавашната кметица Тодорка Михова на Читалището. Дълги години книгите лежаха добре съхранени и опаковани в хранилището на читалищната библиотека, но никой не бе пристъпвал към тяхното подреждане по правилата на библиотеките и проверка на инвентарните номера. Намерихме 760 здрави и годни за употреба книги. Направихме електронен каталог за тях и ги подредихме по правилата на библиотечното дело. Сред тях намерихме и много ценни стари книги от преди 1944 година.

През 2022 година бяха положени усилия за довършване на книгата «Кратка история на село Ловнидол» от з.у. Георги Николов Гализов. Беше намерен още снимков материал. Определена бе редакторката, която да извърши обработката на книгата, избрано бе издателство, което да направи предпечатната подготовка и отпечатване на 100 броя от нея. Очаква се книгата да бъде готова в края на месец март 2023 г.

Обучения във връзка с библиотечното дело

1. Курс по библиотечно дело- основни дейности по обработка на книги, попълване на документация и др. - РБ”Априлов-Палаузов” Габрово - 09-10.11.2022 – Стоянка Ганчева

2. Работна среща с читалищни библиотекари и секретари и представяне на новото издание на РБ”Априлов-Палаузов” Габрово – „В помощ на на читалищния библиотекар” - 11.11.2022 г. Севлиево– Венка Петрова и Стоянка Ганчева

3. „Исторически преглед, развитие и съвременност на читателското дело в България” – проф. д- р Венцислав Велев и Сезер Нихат -17.11.2022 г. Севлиево– Стоянка Ганчева

В библиотеката към Народно читалище «Зора-1908» са разположени три компютъра и два принтера, които бяха в помощ както за работата с децата, така и при подготовката на тържествата и празниците, проведени в селото. Читалището предоставя безплатен интернет, което е още една притегателна сила за децата и младежите на селото.

През отчетния период в читалнята се получаваха следните периодични издания:

Табл.4

|  |  |  |  |
| --- | --- | --- | --- |
|  |  | Абонамент 2021 г. | |
|  |  |  |  |
| № | Наименование | Стойност, лв |  |
| 1 | Росица- вестник | 89,60 |  |
| 2 | Клуб 100- вестник | 34,50 |  |
|  | **Общо** | **124,10** |  |

**Ако трябва да анализираме библиотечната дейност, тя запазва темпото на завеждане на нови книги, посещения и читатели. Слаб е обаче интересът към детско-юношеската литература, независимо, че списъците с книги за лятно четене са налични почти на 100%. Редовно попълваме с нови заглавия детско юношеската литература. Може би трябва да се направи по- голяма реклама на библиотеката за децата, които идват в селото през лятната ваканция.**

1. **Любителско художествено творчество**

Децата от селото станаха нашата нова надежда- те образуваха младежката фолклорна група и участваха при провеждане на националния фестивал «Семе българско» в гр. Севлиево на 16.04.2022. Нашите деца откриха музикалната програма. В състава на детската певческа група бяха: Никол, Гергана, Бонка, Илия, Мирослава и Яница.

1. **Празненства, концерти, изложби и чествания:**

През 2022 година продължи Ковид пандемията и ограничителните мерки, които се налагаха от държавата за да се намали разпространението на вируса. Затова такива традиционни празници, които организираме всяка година като Бабин ден и Трифон Зарезан останаха неотпразнувани. Първото мероприятие, за което се престрашихме беше посрещането на Баба Марта.

**3.1. Посрещане на Баба Марта – 01.03.2022**

Седмична работилница на мартеници.

В седмицата преди Първи март децата от Ловнидол имаха удоволствието да се пробват как се изработват мартеници и да направят сами първите си мартеници. В библиотеката на Читалището, под вещото ръководство на секретарката Стоянка Ганчева бе отворена тази седмица РАБОТИЛНИЧКА ЗА МАРТЕНИЧКИ! Настроението беше преповдигнато. Някои от малките майстори за пръв път връзваха възелчета, усукваха конци, и превръщаха червената и бяла прежда в символите на пролетта!

На Баба Марта в пенсионерския клуб бе направена изложба от мартенички. Всички са много хубави и оригинални. Най- красиви са мартеничките на Тотка Георгиева, Пена Маринова и Стоянка Ганчева. Да ни зарадват и догодина!

* 1. **Трети март- Денят на освобождението на България**

Трети март- ден, в който трябва да се чувстваме горди, че сме българи! Ден, в който трябва да почитаме паметта на тези млади хора, тръгнали доброволно от Букурещ, Браила, Гюргево, опълченците на България, за да участват в освобождението на България от петвековното турско подтисничество. Един от тях е и МИНКО МАРКОВ ГАЛИЗОВ от с. Ловнидол, участник в 6-та опълченска дружина, преживял Руско Турската война, участвал в сраженията на Шипка и Шейново, доживял до дълбока старост. В знак на почит погребан в двора на църквата "Св.Св. Константин и Елена" в родното си село Ловнидол.

Благодарение на две бригади, организирани през есента на 2019 година, успяхме да освободим неговия гроб от плена на храсталаците, израстнали с годините и да преоткрием паметника на Опълченеца. Днес, точно там, ние сведохме глави пред подвига на всички, имали смелостта да се опълчат на Османската империя.

И ето че отново тази 2022 година, на 3ти март, се събрахме около паметника на Минко Гализов. Той ще бъде нашият символ за БЪЛГАРЩИНА в селото ни Ловнидол.

* 1. **8 ми март – международният ден на жената**

От 07.03.2022 до 11.03.2022 НЧ "Зора-1908" с. Ловнидол стана "Светът на салфетките". Покаазахме изложбата на Станка Цонева Колева, която е събрала около 2000 салфетки за 25 години. Потънахмме в пъстрия и толкова различен цвят на всяка една отделна салфетка.

Официалното откриване на изложбата беше на 08.03.2022 година в библиотеката на Читалището.

Изложбата със салфетките на Станка Колева предизвика голям интерес и на гости ни беше Красимира Маринова от телевизионния канал "Фокус"- гр. Севлиево. По телевизия «Киви» прожектираха филм за "Светът на салфетките"!

* 1. **Осми Национален фестивал «Семе българско»**

Откакто аз съм Председател на Читалището не бяхме вземали участие в националния фестивал «Семе българско». През 2022 година фестивалът се провеждаше на 15 и 16 април в гр. Севлиево. Тази година събрахме попорасналите вече момиченца. Те заедно с Цветана Караковлева разучиха няколко лазарски песни. Нашите деца откриха музикалната програма. В състава на детската певческа група бяха: Никол, Гергана, Бонка, Илия, Мирослава и Яница. Децата бяха много доволни и с новите носии на Читалището бягаха по всички алеи и щандове. Читалището получи почетна грамота за участие.

* 1. **Великден**

На Велики четвъртък децата от с. Ловнидол под ръководството на леля Стоянка (секретар на Читалището) се научиха как се правят Великденски яйца чрез декупаж. Беше им интересно, забавно. Май че нйкой яйца се счупиха нарочно за да ги похапнат малчуганите, но важното е, че имаше старание, имаше и забавление!

* 1. **Събор на с. Ловнидол – 04.06.2022**

Минаха 2 години без да можем да се съберем и да се повеселим заедно, на Мегданя на нашето село. Години, които прекарахме в изолация, разделени от близки и приятели, в името на нашето здраве и нашия живот.

През 2022 година, след 2 години прекъсване, възобновихме подготовката за този празник. Съборът бе открит от кметския наместник на село Ловнидол – г-жа Милена Иванова.

Наши гости бяха музикантите от «Оркестър Севлиево» с ръководител Пламен Пенчев! Духовите оркестри в Севлиево имат голяма традиция и се ползват с любовта на всички.

Първи юни е международният ден на детето! Денят на децата, денят на нашето бъдеще и нашите надежди!

При нас на събора бяха Екатерина Петрова, Йоана Станева, Йоанна-Симона Андреева и Мирела Трифонова, които ни представиха «Българийо, Родина моя». Стихове като «Аз съм българче», «Обичам те Родино» остават вечни за млади и стари.

Гост на събора беше Фолклорна формация „ВЕСЕЛИНА“, която е създадена през 2006 г. от Веско Самуилов. Участниците във формацията са самодейци, някои от които с дългогодишен опит в певческото и музикално изкуство, но всички носят дълбоко в сърцето си любовта към българския певчески фолклор. Към Формацията има малък оркестър от народни инструменти. При нас, в Ловнидол те пристигнаха с новия си ръководител Жозе Панзоне.

След изпълнението на фолклорна формация «Веселина» на площада излязоха момичетата от «Път към приключението». Те отлично могат да танцуват за удоволствие, да предадат опит как се създават истинските личности и приятелства, да ви подарят неповторима приключенска терапия. Техните танци увлякоха и децата на площада- с тях танцуваха и малките момиченца, дошли на гости при баби и дядовци.

И още не затихнали ритмите на танците, на площада се появи млада жена, носейки на рамо упаковани много обръчи. Ние я видяхме за първи път на предаването «България търси талант». Тя излезе и каза «Аз съм Ашли от Добромирка». Тя не каза- аз съм Ашли Марли от Англия и живея в Добромирка. Тя каза «Аз много се радвам, че поставих Добромирка на картата на България»! И ни изненада с забавните си номера с въртене на обръчи. Всички очакваха с нетърпение какво ще се случи. И отново имаше деца, сапунени мехури, забавление.

След нея на сцената излезе един нов приятел на село Ловнидол. Той беше вече при нас на откриването паметната плоча на з.у. Георги Гализов. Тогава той ни изненада приятно с перфектното владеене на акордеона- Никола Стоянов Вършилов от град Пловдив. На тазгодишния събор той отново е с нас!

И къде се чуло видяло веселие, без да се тропне хорце. За да ви върнат към тези добри времена и да ни донесат радост от българските танци гости на нашето тържество бяха танцьорите, музикантите и певците от младежкия състав на ансамбъл „Развитие“ гр. Севлиево към Народно читалище «Развитие-1870» с ръководители Веселка Йорданова и Пламен Пенчев.

За доброто настроение на сборяните се погрижи и певицата Радостина Герджикова.

* 1. **На жътва в с. Ловнидол – 10.07.2022**

Отдавна не са се чували песни по Ловнидолската земя. Земя, някога изкарвала прехраната на цялото село, твърда, глинеста, тежка земя. Идеята се появи от страна на Стоянка, секретарката на Читалището каза «Моят син тази година е посеял пшеница, близо е до селото. Да вземем и да направим един празник на жътвата. Жътвата, както е било по- рано- с паламарките, със сърповете, с ръкойките, сноповете, хляба за берекет…» Речено – сторено.

И започна подготовката- песните, да си спомнят жените какви песни са пели по време на жътва. Дрехите, белите забрадки. Жените, които са ставали в ранни зори, мъжете, които са връзвали снопите.

Много ме зарадва това, че всички жени, и по- стари, и по- млади от селото приеха поканата с удоволствие. И се оказа, че всеки държи в къщи сърп и паламарка.

Около 30 жетварки тръгнаха рано към полето. По- старите разказваха за традициите, а по- младите слушаха в захлас, защото такова нещо не бива да се забравя.

Нямало е никакви облаги даже за майките с кърмачетата. На края на нивата, до храстите на бозаълъците са се правили люлници, на тях се е окачала цедилка за бебето. Над цедилката се е мятал бял чаршаф. Имахме на нивата бебе, цедилка и люлник. За по- големите деца беше постлана шарена черга на края на нивата.

Посрещна ни стопанинът Ганчо Станев Ганчев «Добре сте ми дошли жетвари», отговориха му мъжете «Казвай какво ще платиш, стопанино, за да знаем как да женим».

Наредиха се жените, наведоха се гърбовете и златната пшеница започна да става на ръкойки. Ръкойка след ръкойка…

Тогава Борис се провикна «Няма ли да запейте жени? Жътва без песен не може, да се отпусне душата на стопанина и да му се отвържи кесията». И рукна песента..,от стара по- стара, от хубава по- хубава…

Ой, Вело, Вело, хубава Вело, (х2)

я, дай си, Вело, паламарката,

паламарката, Вело, салтамарката.

Ой, Вело, Вело, хубава Вело,

паламарката, Вело, салтамарката.

Но ожадняха жетварките. И се чу глас «Къде е нашата най- млада мома, да иде до скритото кладенче в дерето, да ни донесе студена вода!».

И младата внучка на Тотка Георгиева бързо, бързо побягна за студена вода. Всички пиха от стомната и кратунката на зареда, и сладка беше водата, дадена ни от природата.

Ето го първият сноп- готов, завързан. Поставиха го жетварките пред стопанина, постлаха бяла кърпа и наредиха на него кой каквото беше донесъл, ябълки, сливи. Украсиха го с полски цветя, поставиха питата, месена специално за жътвата, баницата… «Е, стопанино, плащай сега, пусни тук на този сноп парата, да е берекет и за догодина, да има богата реколта. Тогава и питата ще бъде още по- голяма!» И около първия сноп отново зазвучаха жетварските песни…

Не им се тръгваше на жените от полето, всички се върнаха, кои в своята младост, кои в своето детство…

И това преживяване ще остане незабравимо благодарение на Мирослав Цвятков, който повярва в нас и нашите идеи и направи прекрасни снимки, там, в полето!

Е, догодина, ако сме живи и здрави, пак ще ходим на жътва!

* 1. **Лятно кино в Ловнидол**

За трета година това лято, благодарение ентусиазма на Борислав Петров проведохме прожекции на лятното кино, чийто екран беше подготвен преди 2 години. И тази година интересът както от деца, така и от възрастни беше голям. През 2022 година получихме подарък от «Гражданско сдружение за Севлиево» преносим компютър, закупихме също и дълъг преносим кабел. Така че, за новата 2023 година сме почти напълно технически оборудвани и ще очакваме отново лятното кино.

* 1. **Детски празник- 27 август 2021 г.**

И отново благодарение усилията на Борислав Петров се реализира идеята да се съберат на площада млади родители с малки деца. Благодарим и на всички наши гости затова, че избрахте Ловнидол. На големия площад се срещнаха и дечица, и родители не само от с. Ловнидол, а от цялата община Севлиево! Имаше рисуване с тебешир, имаше правене на балони, имаше светещи гривни! А на "Дама" заиграха мамите- та това е игра от тяхното детство! И децата ставаха близки. И атмосферата в центъра на селото се промени! Видяхме бъдещето на България, дошло в нашето село. А когато стана тъмно, на големия екран излязоха Тримата глупаци! Децата бяха чували за лятното кино, което се провежда в Ловнидол. Те вече знаеха- носеха си одеала, одеалата се разпъваха на плочките и на тях лягаха безброй деца. Имаше пуканки- като в истинско кино. И когато видях как моята внучка се прегръща за сбогом с две деца от селото, които до този момент не познаваше и не беше виждала, разбрах- направено е нещо добро! И то трябва да продължава.

* 1. **Празник на тиквата- 11 октомври**

Стана вече традиция преди провеждане на Севлиевските празници в средата на октомври, в Ловнидол да провеждаме празник на Ловнидолската тиква. Две години бяхме прекъснали поради пандемията и сега, през 2022 подновихме празника. Интересът и участието бяха големи. Изненадаха ни с големи, малки, криви и т.н. тикви, а така също и с много тиквени изкушения. Ето и наградените, да останат за спомен.

Раздел-свинска тиква- най-голяма – Мария Найденова

Раздел-балка тиква - Най-голяма – Севдалина Маринова

Раздел-цигулка тиква

Най-дълга- Цветана Хаджирачева

Най-крива- Цонка Симеонова

Най-голяма- Генка Маринова

Раздел-декоративна тиква

Най-красива- Недка Калева

Най-оригинална- Кремена Георгиева

Най-малка- Стоянка Ганчева

Раздел – Тиквени изкушения

Печена тиква- Тотка Георгиева

Баница с тиква- Мария Дамянова

Солена баница с тиква- Николина Ганчева

Сладко от тиква- Пена Маринова

* 1. **Ден на хората с увреждания- 06 декември**

Всяка година членовете на Съюза за хората с увреждания в с. Ловнидол отбелязват датата 3 декември, като признание за устойчивостта на хората, на които животът е наложил граници на възможностите им.

От няколко години в техния празник се включихме и ние от НЧ «Зора-1908» с. Ловнидол. Искахме да обогатим и разнообразим техния празник. Канехме деца или възрастни от гр. Севлиево или от другите читалища по селата. Тази хубава традиция прекъснахме за 2 години поради пандемията. И тази година всички се радваха, когато отмениха ограниченията и хората можеха да поседят отново заедно, да си поговорят, да се повеселят.

Предложихме своята помощ и тази година на Председателката на съюза в селото – Кера Иванова и тя се зарадва много. Но тъй като 3ти декември беше събота и пенсионерският клуб не работеше, решихме тържеството да проведем на 6ти декември. Винаги на това събитие каним не само членовете на съюза, а и хора от селото. Така празникът става по- голям и по- весел.

Сега трябваше да мислим и за програма. В края на ноември всички читалищни дейци бяхме на семинар в град Трявна. И от дума на дума, разбрахме, от секретарката на Читалището в село Шумата Виолета Илиева, че НЧ «Напредък- 1921» имат певческа група. Поканихме ги веднага, и те още на другия ден се отзоваха с положителен отговор.

Идваше ред на финансите, съюзът на инвалидите в селото няма финансови средства, освен членския внос. Трябваше да се търси помощ. В това начинание се включи кметският наместник Милена Иванова, и помощта пристигна.

Колкото повече наближаваше тържеството, толкова по- често се чуваше «Ама 6ти е Никулден, няма ли да има риба?». И така, разбрахме, че ще включваме и Никулден в тържеството. Помогнаха ни- Станислав Ганчев, Николай Тотев и Владимир Пенчев, които подариха за тържеството 3 шарана от язовира «Под селото». Следваше акция по изчистване и приготвяне на рибата. В нея се включиха Стоянка Ганчева, Севдалина Иванова и Генка Маринова.

Е, получи се тържество за чудо и приказ. Дойдоха много хора. Пристигнаха и гостите. Весели, засмени. Настанихме ги и скоро запяха. Чудни гласове, до тях акордеонът водеше темпото. Акордеонистът Станчо Кържин не за първи път идваше в селото, познавахме се и се зарадвахме на новата среща. Пяха, пяха жените, и накрая както пееха, така и поведоха хорото. Настроението се вдигаше с всяка изминала минута. Станаха и нашите жени. И хорото се завихри и запълни пенсионерския клуб.

А, да не забравя и баба Пена Велчева. Тя както винаги имаше приготвен стих за рецитиране.

* 1. **Коледа- на 17 декември 2022**

Коледното тържество беше открито с приветствено слово Милена Иванова, Венка Петрова разказа легенда за елхата, а къде е най- хубаво на Коледа- ни разказа Младенка Христова.

По някое време влязоха в залата облечени Дядо Коледа и Снежанка. Те помогнаха за провеждането на Коледната томбола и раздаването на подаръците.

Зададохме и Коледни гатанки. За музикалното оформление се погрижи дисководещия Цецо Гочев- имаше народна музика, гръцки песни, сръбски, популярни шлагери.

**3.13. Коледни подаръци**

Добрата съвместна работа с «Гражданско сдружение за Севлиево» донесе радост и на децата, социално слаби от с. Ловнидол. Гражданското сдружение поеха инициатива «Коледа за всички» като събираха подаръци под елхите на Доброто, разположени на няколко места в гр. Севлиево. Едновременно стова те комуникираха със Читалища, Училища, Приемни домове и Детски центрове за да се установи количеството социално слаби деца. Ние подадохме списък със 13 деца. Получихме подаръците. Децата дадоха обещания да помагат в работата на Читалището и най- важно – радваха се безпределно на хубавите подаръци.

1. **Знания за родния край**:

Разширяването на знанията за родния край през 2022 година бе направено в няколко основни направления:

- Делото и животът на заслужилия учител Георги Николов Гализов.

- снимков материал за издаване на книгата на Георги Гализов «Кратка история на село Ловнидол».

1. **Музейна сбирка:** От 1969 година, на втория етаж в Културния дом, е била обособена музейна сбирка, съдържаща исторически и етнографски експонати. Във времето тази сбирка е била забравена. След като през лятото на 2018 година я намерихме потънала в прах и частично повредена от молци и дървояди тя бе почистена. През 2021 година продължи обогатяването й, и нейното разширяване с експонати, намерени в селото. Даренията от жителите на селото се оформяха с Актове за дарение. ***Това, което бе нужно да се направи още през 2021 година е Инвентарен опис на вещите в музея. За съжаление тази задача не можахме да реализираме. Не я реализирахме и през 2022 година.***

**За да може да се използва музейната сбирка рационално относно посещения и попълване на експонатите и топъл достъп до нея е необходимо пробиването на врата от библиотеката към коридора на втория етаж. *Това би трябвало да бъде реализирано през 2023 година на всяка цена.***

1. **Бележити дати**

През годината бяха отбелязани следните събития, свързани с известни личности и събития:

06.01.2023 - 175 год от рождението на Христо Ботев;

13.01.2023 - Алеко Константинов по случай 160 год. от рождението му;

08.02.2023- Жул Верн – френски писател, майстор на научната фантастика – 195 год. от рождението му;

12.04.2022- 570 годишнината от рождението на Леонардо да Винчи /15.04.1452- 02.05.1519/ - архитект, изобретател, скулптор и художник.

31.05.2022 -130 год. от рождението на К.Г. Паустовски /31.05.1892- 14.07.1968/- руски писател;

24.07.2022- 220 години от рождението на Александър Дюма- баща /24.07.1802- 05.12.1870/ френски класик, автор на “Тримата мускетари“;

11.09.2022- О Хенри /11.09.1862- 05.06.1910/, майстор на късия разказ, по повод 160 год. от рождението му;

6 Септември – Съединението на Княжество България и Източна Румелия /1885/;

22 Септември - провъзгласяване Независимостта на България;

14.11. 2022- Астрид Лингрен /14.11.1907- 28.01.2002/- шведска детска писателка – 115 год. от рождението й;

16.12.2022- 105 години от рождението на Артър Кларк /1917- 1985/ писател.

1. **Участие в проекти:**

7.1. През 2022 г. участвахме за четвърти път (3 пъти успешно) в националния конкурс на Министерство на културата „Българските библиотеки – съвременни центрове за четене и информираност” 2022г; - темата е разгледана в частта за Читалищната библиотека.

1. **Обучения:**

Годините на пандемия бяха ограничили силно провеждането на обучения на персонала на Читалището. Но през 2022 година се реализираха доста обучения:

1. Семинар на читалищните дейци – Бургас – 08-09.06.2022г. – Венка Петрова и Стоянка Ганчева

2. Читалището – нематереално културно наследство – д-р Росица Охридска- Олсон, Севлиево - 26.10.2022г. –Венка Петрова и Стоянка Ганчева

3. Курс по библиотечно дело - основни дейности по обработка на книги, попълване на документация и др. - РБ”Априлов-Палаузов” Габрово - 09-10.11.2022 – Стоянка Ганчева

4. Работна среща с читалищни библиотекари и секретари и представяне на новото издание на РБ”Априлов-Палаузов” Габрово – „В помощ на на читалищния библиотекар” - 11.11.2022 г. Севлиево– Венка Петрова и Стоянка Ганчева

5. „Исторически преглед, развитие и съвременност на читателското дело в България” – проф. д- р Венцислав Велев и Сезер Нихат -17.11.2022 г. Севлиево– Стоянка Ганчева

**9. Партньорства:** Читалището си партнира с община Севлиево, РЕКИЦ – гр. Габрово, Регионална библиотека «Априлов-Палаузов» гр. Габрово, Община Севлиево, Исторически музей гр. Севлиево, Държавен архив – гр. Габрово и другите Читалища в региона.

**10. Публикации:**

Публикации относно дейността на Народно читалище «Зора-1908» през 2022 година.

Таблица 5

| № | Вестник | Брой | Дата | Наименование на статията | Автор |
| --- | --- | --- | --- | --- | --- |
| 1 | Росица | 25 | 02.03.2022 | Работилничка за мартенички в Ловнидол |  |
| 2 | Росица | 27 | 07.03.2022 | Трети март в Ловнидол | Венка Петрова |
| 3 | Росица | 65 | 13.06.2022 | След две годишна изолаия, глъчка изпълни мегдана на Ловнидол | Венка Петрова |
| 4 | Росица | 80 | 18.07.2022 | На жътва в с. Ловнидол | Венка Петрова |
| 5 | Росица | 83 | 25.07.2022 | Ловнидолски корени. Гализовият род. Минка Косева Чекова | Венка Петрова |
| 6 | Росица | 104 | 12.09.2022 | «Хроника на моя живот» от Божидар Карагьозов- вече и в Ловнидолската библиотека | Венка Петрова |
| 7 | Росица | 108 | 21.09.2022 | «Гражданско сдружение за Севлиево» с поредица от дарителски жестове, свързани с новата учебна година-лаптоп за Ловнидолското читалище | Светла Георгиева |
| 8 | Росица | 128 | 07.11.2022 | Ловнидолската библиотека спечели обновяване на фонда си за над 1000 лв” | Венка Петрова |
| 9 | Росица | 142 | 09.12.2022 | Международния ден на хората с увреждания и Никулден празнуваха в Ловнидол | Венка Петрова |

Председателят на НЧ «Зора-1908» се грижи за публикуването в общинската и областната преса материали, както за проведени читалищни прояви, така и свързани с историята на селото и неговите жители. Всички статии се съхраняват в отделна папка в библиотеката на Читалището.

Трябва да отбележим, че това, което правим и изпращаме като предложения за публикации се приема радушно както и от редакторите, така и от читателите на вестниците.

Читалището има създадена страница във Фейсбук платформармата:

НЧиталище "Зора-1908" с.Ловнидол, общ.Севлиево

През 2022 година са направени ***134 публикации*** по теми, свързани с родолюбие, краезнавство, проведени мероприятия, библиотека и пр. В страницата отразяваме всички културни мероприятия, исторически данни, публикуваме анотации за новите книги.

|  |  |  |  |  |  |  |  |
| --- | --- | --- | --- | --- | --- | --- | --- |
|  | Публикации в Фейсбук страницата | | | 2022 |  |  |  |
| № | месец | брой публикации | Родолюбие | Краезнание | Мероприятия | Библиотека | Администр. |
| 1 | януари | 12 | 3 | 2 | 2 | 3 | 2 |
| 2 | февруари | 18 | 1 | 7 | 3 | 6 | 1 |
| 3 | март | 12 | 2 | 2 | 5 | 2 | 1 |
| 4 | април | 10 | 0 | 0 | 6 | 3 | 1 |
| 5 | май | 2 | 1 | 0 | 0 | 1 | 0 |
| 6 | юни | 6 | 1 | 3 | 1 | 1 | 0 |
| 7 | юли | 19 | 1 | 4 | 10 | 2 | 2 |
| 8 | август | 6 | 4 | 1 | 0 | 1 | 0 |
| 9 | септември | 7 | 0 | 0 | 2 | 5 | 0 |
| 10 | октомври | 12 | 2 | 1 | 4 | 4 | 1 |
| 11 | ноември | 16 | 3 | 3 | 3 | 6 | 1 |
| 12 | декември | 14 | 1 | 1 | 6 | 4 | 2 |
|  |  | 134 | 19 | 24 | 42 | 38 | 11 |

Публикациите във Фейсбук страницата се извършват вече както от Председателя на Читалището, така и от новоназначения секретар Стоянка Ганчева. **Необходимо е по- активно отношение на секретаря- библиотекар относно Интернет публикациите, защото това е съвременното средство за разширяване и популяризиране на дейността на Читалището.**

За село Ловнидол е създадена отворена група във Фейсбук, където редовно се публикуват материали, както за хубавите неща, направени в селото, така и за злободневните теми на деня:

<https://www.facebook.com/groups/630172757074606/>

Чрез Интернет публикациите нашето ежедневие достига до много членове, разпръснати по целия свят, но свързани с Ловнидол. Така те не загубват представата и развитието на своето село, и макар и далеч, се чувстват свързани с него.

С нашите публикации участваме и в групи, ориентирани към тази сфера на деятелност, като:

- Севлиево, забравеното минало;

- Севлиево и селата;

- Севлиево, ние и градът;

- Ние сме Севлиево;

- Севлиево чете;

- Какво четеш…;

- Народни читалища- Община Севлиево;

- Народните читалища модерност в консерватизма;

- Гражданско сдружение за Севлиево.

**11. Финансова част:**

1. **Източници на финансиране:** Народно Читалище «Зора-1908» се финансира от държавна субсидия, която през 2022 година е била ***13873*** лв, събран членски внос ***60*** лв, възстановена ел. енергия от Български пощи- 302,01 лв.
2. **Получени средства**: През 2022 година са получени средства от дарения на населението – ***50 лв***, от Тотка Хаджийска за дейността на Читалището и по проекти 1350,08 лв.
3. **Изразходвани средства за периода**: Общите разходи за 2022 година възлизат на ***15148,66 лв***.. Основните пера на направените разходи са: работна заплата, отчисленията към бюджета.
4. **Остатък:** НЧ «Зора-1908» завършва календарната 2022 година с остатък в ***4900,83 лв, които през 2023 година ще бъдат основно използвани за издаване на книгата на Георги Гализов «Кратка история на с. Ловнидол».***

Финансовият отчет е изготвен от секретаря на Читалището – Стоянка Кунчева Ганчева- специалист с висше икономическо образование, проверен и подписан от Проверителната комисия в съствав: Гиргина Димова, Цонка Петкова и Цветана Цонева.

1. **Материална база:** Съгласно договора с Община Севлиево НЧ «Зора-1908» е безвъзмезден ползвател на 660 кв.м от общата площ на Културния дом, представляващ 1918 кв.м двуетажна постройка.

Вече няколко години остава отворен въпросът с улуците на целия Културен дом, те текат, водата се стича по фасадата и при входа откъм пощата е разрушена мазилката на вътрешната стена. Пред входа на библиотеката се образува огромна ледена площадка, което застрашава директно здравето на хората, посещаващи библиотеката. През 2022 година се откърти от западната фасада улук с дължина около 3 метра, който застрашаваше животоопасно преминаващите по тротоара. Отново пледирахме на открита сесия на Общински съвет за необходимостта от този ремонт, идваха специалисти от Общината на оглед и за оценка на необходимите ресурси, и през месец октомври бе направен частичен ремонт на улуците и водосточните тръби. Падналата част бе подновена, но на останалите улуци бяха стегнати само прикрепващите елементи. При първия дъжд се оказа, че този ремонт не е ефективен.

Относно материалната база НЧ «Зора-1908» ежегодно прави застраховка, 10.01.2022 година е била върху застрахована ***сума 60 000 лв*** недвижимо имущество и ***3400 лв движимо имущество на стойност 47,54 лв.***

Поради станали инциденти със сградното имущество през 2022 година продължихме действието на договора за охрана с фирма «ОМОН Секюрити сървиз» ЕОД гр. Севлиево на месечна сума за обслужване ***20,00*** лв с ДДС.

1. **Работа на настоятелството**

През 2022 г. са проведени ***5*** заседания на Настоятелството. На заседанията са присъствали членовете на настоятелството, секретарят, Общо са взети ***31*** решения, ***29*** от които са изпълнени, или ***94 %*** изпълнение. Неизпълнените решения са със срок на изпълнение 2023 година.

През 2022 година бяха сменени стъклата на прозореца от западната страна на сградата с помощта на кметството от Община Севлиево.

Табл.7.

Мониторинг на съвещанията на настоятелството през 2022 година

| Протокол № | Дата на провеждане | Брой присъстващи | Взети решения | Изпълнени решения | Неизпълнени решения | Изпълнени решения, % | Неизпълнени решения,% | Неизпълнени | Поканени на съвещанията |
| --- | --- | --- | --- | --- | --- | --- | --- | --- | --- |
| 1 | 21.03. | **5** | **5** | **5** | **0** | **100** | **0** |  | секретар- Стоянка Ганчева |
| 2 | 31.05. | **3** | **6** | **6** | **0** | **100** | **0** |  | секретар- Стоянка Ганчева |
| 3 | 19.10. | **5** | **8** | **8** | **0** | **100** | **0** |  | секретар- Стоянка Ганчева |
| 4 | 8.11. | **4** | **7** | **5** | **2** | **71** | **29** | Подаване на данъчни декларации по гражданските договори- срок април 2023 | секретар- Стоянка Ганчева |
| 5 | 29.11. | **4** | **5** | **5** | **0** | **100** | **0** |  | секретар- Стоянка Ганчева |

Неизпълнени са само 2решения на настоятелството за които все още не е настъпил срока за изпълнение.

Така, че може да се смята, че 2022 е успешна относно изпълнение рашенията на настоятелството.

В заседанията на Настоятелството са разглеждани въпроси, касаещи читалищната дейност, участия в конкурси и разменни гостувания, приемане на планове и отчети за финансови разходи за цялостната дейност на читалището, трудова медицина, застраховка на Читалището и пр.

Поддържа се необходимата документация за извършване на периодичен инструктаж на щатните читалищни работници по изискванията на трудовата медицина.

1. **Организационна дейност:**

През 2022 не са приемани нови члена на НЧ «Зора-1908» с. Ловнидол, напуснали са 3 членове на Читалището поради летален край и с заявления. Общият брой членове към края на 2022 г. намалява на ***73***.

Статистическите отчети за дейността бяха подадени през счетоводна фирма с електронен подпис.

Договорът по трудова медицина бе преподписан със службата по трудова медицина «Економикс – М» ЕООД на сума ***120,00*** лв с ДДС. На 11.07.2022 година е извършено замерване на контурите за заземяване.

През 2022 година голяма част от финансовите операции, включително изплащане на заплата и отчисления към бюджета бяха реализирани ONLINE.

**Остава отворен въпросът с подаване на документите към НАП, за което сега пътуваме до град Габрово. През 2022 година този въпрос също не беше решен по друг начин.**

Все повече нараства необходимостта за ползване на външни счетоводни фирми. Все повече документи се приемат само ONLINE чрез квалифициран електронен подпис и счетоводител. През 2022 година сме ползвали услугите на счетоводна къща «Лона- Соня Лонова».

Мисля, че през последните години, с действията си, с мероприятията си успяхме да издигнем Читалището на едно добро ниво в рамките на Община Севлиево.

Но наред с ежегодните планове, трябва да мислим и за по- далечна переспектива- такава, която да остави следи в поколенията след нас.

Затова искам сега пред вас да нахвърля жалони за бъдеща работа, към които трябва да се придържаме:

1. Паметта за Опълченеца Минко Гализов. Прекрасно е, че се разчисти гробът му в двора на църквата, прекрасно е, че всяка година на 3 март се събираме пред него. Но трябва да мислим и в друга посока. Този гроб не принадлежи само на неговото семейство. С годините той става национално богатство, а за националните паметници трябва да се грижим ние, днешното поколение.

Предстваям пред вас идеята- ЗА НАПРАВА НА ПАМЕТНИК-ГРОБ, т.е. оставяйки оригиналната погребална плоча да изградим около нея пространство, което да остане за поколенията.

1. Паметта на з.у. Георги Гализов- най- ерудираният човек в селото, отдал живота си на училището и културния просперитет на селото. През 2021 година поставихме паметна плоча на стената на сградата на Културния дом. Построен през 1965 година, Културният дом така и остава с това название. Днес подобни институции се наричат ДОМ НА КУЛТУРАТА И НОСЯТ ИМЕНА НА ЗАСЛУЖИЛИ ПРОСВЕТНИ ДЕЯТЕЛИ. Предложението, което се роди тази година е да присвоим име на Културния дом в с. Ловнидол. То да бъде Георги Гализов. Така паметта и за този човек ще бъде запазена.
2. Камбаната от училището. Може и всичко да се е разрушило, няма сега да търсим виновни- винавна е епохата, в която сме живели. Но камбаната, която всяка сутрин е събирала децата от селото на училище е запазена и се намира у Цоньо Симеонов. Нужно е изработването на нов топаз и решението- къде да я поставим, така, че тя също да остане памет за идните поколения.
3. Проблем остава помещението за складиране на дърва, което се нуждае или от пробиване на прозорец или от вентилация, защото дървата, поставени в него загниват и миризмата се разнася по коридора. С това питане ще се обърнем към Община Севлиево, съвместно с кметството в с. Ловнидол. И ако не срещнем разбиране, саи ще трябва да се справяме.
4. Остава отворен и въпроса с почистване на малкия салон. Там е нужна и подмяна на бравата на вратата за да може салонът да се заключва. Не бива да допускаме сградата на Културния дом да деградира и да се унищожава;
5. Паметникът в местността Петрова Чука- това също е наше историческо наследство. Там трябва да се изработят указателни табели и да се направи място за посещение от туристите, които идват в нашия край.
6. Ремонтът на улуците на Културния дом така и така не беше ефективен. Необходимо е да се мисли обезопасяване на входа към библиотеката и пенсионерския клуб- с улуци на самат козирка.
7. Топла връзка с врата от библиотеката към музея и салона. Още една задача, по която трябва да работим.

И за тези неща трябва да разчитаме на младите хора, които се завръщат от градовете при нас! Така че, напред! Работа има колкото искате!

Председател:

Венка Петрова

09.03.2023